Tucker Carlson

Tucker Swanson McNear Carlson (født 1969) er en amerikansk TV-programleder og politisk kommentator med et høyreorientert ståsted. Han har hatt sitt eget talkshow, Tucker Carlson Tonight, på Fox News siden 2016. Carlson er omstridt og har blitt beskyldt for å spre konspirasjonsteorier.


== Karriere ==
Carlson startet sin karriere i 1990-årene som skribent for The Weekly Standard og andre publikasjoner. Han var kommentator i nyhetskanalen CNN fra 2000 til 2005 og medprogramleder i kanalens debattprogram Crossfire fra 2001 til 2005. Fra 2005 til 2008 ledet han programmet Tucker på nyhetskanalen MSNBC. I 2009 kom han til Fox News hvor han var politisk analytiker og gjesteprogramleder de første årene. I 2016 fikk han sitt eget debattprogram, Tucker Carlson Tonight.
I 2010 var han med på å skape den høyrevridde nettstedet The Daily Caller. Her var han sjefredaktør og kom med enkelte tekstbidrag. Han kjøpte seg ut i 2020 for å kunne ha et sterkere fokus på sitt eget program på Fox.Carlson har skrevet tre bøker: Politicians, Partisans, and Parasites (2003), Ship of Fools (2018) og The Long Slide (2021).


== Politiske ytringer ==
Carlson er spesielt kjent for sin støtte til Donald Trump og den politiske bevegelsen betegnet som trumpisme. Han har videre markert seg som en motstander av selvbestemt abort, likekjønnet ekteskap og våpenkontroll. I motsetning til mange på høyresiden i USA er han motstander av dødsstraff. Han har også stilt seg kritisk til påstandene om hvorvidt verden er på vei inn i en klimaendring, til LHBT-bevegelsen, til innvandring, samt uttrykt bekymring for den demografiske utfordringen som han mener innvandring vil kunne medføre for det hvite flertallet i USA. Enkelte innen den liberale presse har gått så langt som å beskrive ham som en nasjonalist og tilhenger av hvit makt. Carlson har også blitt kritisert og beskyldt for rasistiske og sexistiske uttalelser om etniske minoriteter og kvinner, for å spre desinformasjon om Covid-19 og for å spre konspirasjonsteorier i etterkant av stormingen av den amerikanske kongressen 2021.Utenrikspolitisk har han argumentert for at USA skal føre en mer isolasjonistisk linje og har samtidig uttrykt skepsis til landets intervensjonspolitikk. Han har også uttrykt anger for sin støtte til USA invasjon av Irak i 2003. Han har også flere ganger uttrykt seg kritisk til USA militære og finansielle støtte til Ukraina i forbindelse med Russlands invasjon i 2022 Han har for dette blitt møtt med en del beskyldinger om å spre russisk propaganda.Carlson er populær i Russland.  I et debattprogram på russisk statlig kontrollert TV ble han navngitt som en amerikaner som ikke skal drepes.Økonomisk har han markert seg som en sterk tilhenger av markedsliberalismen og han var senior fellow i tenketanken Cato Institute fra 2009 til 2015. Han har siden distansert seg noe fra markedsliberalismen og heller omfavnet den økonomiske politikken til den demokratiske presidentkandidaten Elizabeth Warren. Blant annet har han omtalt hennes bok The Two-Income Trap (2004) som den beste boka han har lest om økonomi.


== Referanser ==


== Eksterne lenker ==
(en) Offisielt nettsted 
(en) Tucker Carlson – kategori av bilder, video eller lyd på Commons 
(en) Tucker Carlson på Internet Movie Database 
(en) Tucker Carlson hos The Movie Database 
(en) Tucker Carlson på Twitter 
(en) Tucker Carlson på Facebook 
Tucker Carlson på YouTube